钦定古今图书集成/明伦汇编/官常典/第750卷 > 朱祚增〈子纮 绣〉
## 钦定古今图书集成/明伦汇编/官常典/第750卷 > 朱祚增〈子纮 绣〉

按《嘉定州志》：“祚增，四川嘉定人。天启甲子乡魁。崇祯
庚辰会魁，授湖广襄阳府推官。祚增自少以身许国。
壬午十二月，闯贼合众四十万向楚，将军左良玉造
战舰于樊，欲弃襄入郢，城中吏民多将妻子他徙，侄
振请归家口，祚增曰：‘官民之望也。各思保全家口，空
城谁与为守’？造良玉营，谏止之。已而贼逼襄阳，良玉”
以孤军不敢争锋，卒㧞营下武昌。郧抚王永祚逾城
走，祚增独竭力捍御，力屈城陷，死之。妻宋氏、二子纮、
绣，俱投井死。